**ELŐTERJESZTÉS**

**a Jogi és Társadalmi Kapcsolatok Bizottsága 2019. február 26-i ülésére**

**Tájékoztató a polgármester és a települési képviselők vagyonnyilatkozat-tételével összefüggő feladatok ellátásáról**

Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 39. § (3) bekezdése alapján az önkormányzati képviselő által tett vagyonnyilatkozatot a szervezeti és működési szabályzatban erre kijelölt bizottság tartja nyilván. Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3.) önkormányzati rendelet (a továbbiakban: SZMSZ) 52. § (3) bekezdés 17. pontja úgy rendelkezik, hogy az Mötv. alapján a Jogi és Társadalmi Kapcsolatok Bizottsága kijelölt bizottságként ellátja a polgármester, valamint a települési képviselők vagyonnyilatkozatainak kezelésével, és ellenőrzésével, vizsgálatával kapcsolatos feladatokat. A bizottság elnökeként a következőkről tájékoztatom a Tisztelt Bizottságot:

**I.**

Az Mötv. 39. § (1) bekezdése alapján az önkormányzati képviselő a megválasztásától, majd ezt követően minden év január 1-jétől számított 30 napon belül az Mötv. 2. melléklete szerinti vagyonnyilatkozatot köteles tenni. Az önkormányzati képviselő saját vagyonnyilatkozatához csatolni köteles a vele közös háztartásban élő házas- vagy élettársának, valamint gyermekének vagyonnyilatkozatát.

Az Mötv. 72. § (4) bekezdése értelmében a polgármesterre megfelelően alkalmazni kell az önkormányzati képviselőre vonatkozó vagyonnyilatkozat-tételi szabályokat. Az Mötv. 79. § (2) bekezdése alapján a polgármester jogállására vonatkozó szabályokat az alpolgármesterre is megfelelően alkalmazni kell.

A tárgyévben esedékes vagyonnyilatkozat megtételéhez előírt nyomtatványokat a polgármester és a települési képviselők a 2018. december 10. napján tartott Közgyűlés szünetében átvették. A vagyonnyilatkozat-tételi kötelezettségnek 2019. január 1-jétől számított 30 napon belül kellett eleget tenniük az önkormányzati képviselőknek.

A tárgyévi vagyonnyilatkozatok átadás-átvételére, illetve az ezt megelőzően tett, előző évre vonatkozó vagyonnyilatkozatok visszaadására a Városháza I. emeleti tanácskozó termében három időpontot is biztosítottam: 2019. január 24-én a délutáni, 2019. január 29-én a délelőtti, valamint 2019. január 30-án délutáni időpontokban, de személyes egyeztetés alapján más időpontban is mód volt a vagyonnyilatkozatok átadására.

A vagyonnyilatkozat-tételi kötelezettségnek Szombathely Megyei Jogú Város polgármestere és önkormányzati képviselői 2019. január 31. napjával bezárólag valamennyien eleget tettek. A tárgyévi vagyonnyilatkozatok átvételéről igazolásokat állítottam ki. Az SZMSZ 79. § (4) bekezdésében foglaltaknak megfelelően a polgármester és önkormányzati képviselők saját (kötelezett) vagyonnyilatkozatai a város hivatalos honlapján 2019. január 31. napján közzétételre kerültek.

Dr. Nemény András önkormányzati képviselő 2019. február 7-én kiegészítette vagyonnyilatkozatát, amely ezt követően a város hivatalos honlapján szintén közzétételre került.

Az Mötv. 39. § (3) bekezdése úgy rendelkezik: „Az önkormányzati képviselő és hozzátartozója tárgyévben tett vagyonnyilatkozatának benyújtását követően, az előző évre vonatkozó vagyonnyilatkozatukat a vagyonnyilatkozat-vizsgáló bizottság a képviselőnek visszaadja”.

Az önkormányzati képviselő és hozzátartozója tárgyévben tett vagyonnyilatkozatának átvételével egyidejűleg az előző évre vonatkozó vagyonnyilatkozatai visszaadása 12 képviselő részére megtörtént. Szombathely Megyei Jogú Város Közgyűlése 2015. január 29-i nyilvános ülésén az Éljen Szombathely!-MSZP-DK-EGYÜTT frakció önkormányzati képviselői valamennyien kinyilatkoztatták, hogy a 2014-2019. választási ciklus teljes időtartama alatt tett, és az önkormányzatnak őrzésbe átadott vagyonnyilatkozataikat (saját és hozzátartozói) nem kívánják visszavenni, azt az önkormányzat továbbra is őrizze. Kérték továbbá, hogy ezen választási ciklusban tett összes képviselői (saját) vagyonnyilatkozataik a város hivatalos honlapján legyenek folyamatosan elérhetőek. Az információs önrendelkezési jogról és az információszabadságról szóló 2011. évi CXII. törvény (a továbbiakban: Info tv.)5. § (1) bekezdése alapján a személyes adat akkor kezelhető, ha ahhoz az érintett kifejezetten hozzájárul. Figyelemmel az Info tv. ezen rendelkezésére, a 9 fő érintett önkormányzati képviselő mindegyike írásban nyilatkozatot nyújtott be, amelyben kinyilvánították a 2018. január hónapban, illetve a 2018. október 14. napján az időközi önkormányzati képviselőválasztáson önkormányzati képviselőnek megválasztott Dr. László Győző a 2018. november 13. napján tett, visszaadásra előkészített vagyonnyilatkozataik (saját és hozzátartozók) tekintetében, hogy kérik azok további megőrzését az önkormányzat által, valamint, hogy a város hivatalos honlapján a 2018. évi képviselői (saját) vagyonnyilatkozataik továbbra is legyenek elérhetőek.

A polgármester és önkormányzati képviselők tárgyévi vagyonnyilatkozatai, valamint nyilatkozatuk alapján az Éljen Szombathely!-MSZP-DK-EGYÜTT frakció 9 képviselőjének a tárgyévet megelőző évre vonatkozó vagyonnyilatkozatai az önkormányzat felelős őrzésébe kerültek.

**II.**

Az önkormányzati képviselők és polgármesterek vagyonnyilatkozat-tételi kötelezettsége a helyi önkormányzati képviselők jogállásának egyes kérdéseiről szóló 2000. évi XCVI. törvény kihirdetését követő önkormányzati általános választás napján, azaz 2002. október 20-án napján lépett hatályba. E törvény 10/A. §-ában foglalt szabályai, illetve az önkormányzat hatályos szervezeti és működési szabályzatai vagyonnyilatkozat-tételi eljárásra vonatkozó rendelkezései alapján történt a 2002-2014. közötti önkormányzati ciklusok polgármestereinek és önkormányzati képviselőinek vagyonnyilatkozat-tétele. A 2014. évi általános önkormányzati választások napján, 2014. október 12-én lépett hatályba az Mötv. 39. §-a, a vagyonnyilatkozat-tételi eljárásra vonatkozó új, jelenleg hatályos rendelkezés.

A korábbi szabályozások – ellentétben a jelenleg hatályos Mötv.-vel – nem tartalmaztak rendelkezést a vagyonnyilatkozat visszaadhatóságáról, így az önkormányzat a 2002-2014. évek között megtett polgármesteri és települési képviselői vagyonnyilatkozatokat a képviselői megbízatások megszűnése után továbbra is őrizte. Az időközben hatályba lépett Infotv. rendelkezéseire is figyelemmel a Jogi és Társadalmi Kapcsolatok Bizottsága nevében az előző választási ciklusokban (2002-2006, 2006-2010, 2010-2014) volt önkormányzati képviselők őrzött vagyonnyilatkozatával összefüggő, vagyonnyilatkozatok nyilvántartásával kapcsolatos állásfoglalás iránt kérelemmel fordultam a Nemzeti Adatvédelmi és Információszabadság Hatósághoz.

A Hatóság elnöke, Dr. Péterfalvi Attila Úr válaszlevelében tájékoztatott arról, hogy az Infotv. 4. §-a az adatkezelés alapelvei között első helyen említi a célhoz kötött adatkezelés elvét. Azon vagyonnyilatkozatok esetében, amelyek 2002-2014. közötti önkormányzati választási ciklusra vonatkoznak, megállapítható, hogy adatkezelési cél már egyetlen választott képviselő esetében sem áll fenn, figyelemmel arra, hogy megbízatásuk megszűnt. Az adatkezelési cél megszűnése miatt ezért gondoskodni kell a képviselők és hozzátartozóik vagyonnyilatkozatának visszajuttatásáról az érintettek számára. Elérhetőség hiánya esetén gondoskodni kell az új cím felkutatásáról és a kézbesítés megkísérléséről. Amennyiben a kézbesítés nem jár sikerrel, a személyes adatokat tartalmazó vagyonnyilatkozatok a Hatóság álláspontja szerint megsemmisíthetőek.

Figyelemmel az Infotv. rendelkezéseire és a hatóság állásfoglalásában foglaltakra, a volt önkormányzati képviselőknek a 2002-2014. években tett vagyonnyilatkozatai visszaadására vonatkozóan az intézkedéseket megtettük. Az érintett 49 volt képviselőből, a jelen választási ciklusban is önkormányzati képviselőnek megválasztott 10 főnek a tárgyévi vagyonnyilatkozat megtételét követően, a korábbi választási ciklusban tett vagyonnyilatkozatai visszaadásra kerültek. A többi érintettnek a megkeresése, illetve tájékoztatása a korábbi választási ciklusban tett vagyonnyilatkozatok visszaadásával kapcsolatban folyamatban van.

**III.**

A Tisztelt Bizottság 2017. szeptember 12-én az Mötv. 39. §-a és az SZMSZ 77. §-a alapján – Balassa Péter önkormányzati képviselő kezdeményezésére – 160/2017. (IX.12.) JTKB számú határozatával vagyonnyilatkozattal kapcsolatos eljárást indított Dr. Czeglédy Csaba önkormányzati képviselővel szemben.

A Tisztelt Bizottságot 2017. október 24-i ülésén tájékoztattam az eljárás állásáról. A Bizottság 230/2017. (X.24.) JTKB számú határozatával a vagyonnyilatkozattal kapcsolatos eljárást folyamatban tartotta. A Bizottság felkért továbbá az ügyben folyamatos kapcsolattartásra a Csongrád Megyei Főügyészséggel. Ezt követően azonban az ügyben semmilyen, az érdemi döntést elősegítő adat, információ nem merült fel.

Dr. Czeglédy Csaba önkormányzati képviselői megbízatása 2018. június 15. napján megszűnt, ezzel együtt a képviselői jogai és kötelezettségei megszűntek, amelyet a Közgyűlés az Mötv. 31. § (1) bekezdése alapján 205/2018. (VI.25.) Kgy. sz. határozatával megállapított.

Fentiekre tekintettel a Dr. Czeglédy Csaba ellen 2017. szeptember 12-én megindított vagyonnyilatkozattal kapcsolatos eljárás lezárult.

Képviselői megbízatása megszűnésére tekintettel a 2018. évi és az azt megelőző években tett vagyonnyilatkozatai visszaadása céljából Dr. Czeglédy Csaba megkeresésre került. 2018. augusztus 8-i nyilatkozatában Dr. Czeglédy Csaba kérte, hogy meghatalmazottja részére kerüljenek megküldésre a vagyonnyilatkozatok. Mindezek alapján Dr. Czeglédy Csaba részére 2018. augusztus 21-én – meghatalmazottja útján – visszaadásra kerültek a 2006-2018. évek között tett saját és hozzátartozói vagyonnyilatkozatai.

Kérem a Tisztelt Bizottságot, hogy a polgármester és a települési képviselők vagyonnyilatkozat-tételével összefüggő feladatok ellátásáról szóló tájékoztatót elfogadni szíveskedjék.

**Szombathely, 2019. február „ ”**

**/: Dr. Takátsné Dr. Tenki Mária :/**

**a bizottság elnöke**

**HATÁROZATI JAVASLAT**

**…/2019. (II.26.) JTKB számú határozat**

1. A Jogi és Társadalmi Kapcsolatok Bizottsága a polgármester és a települési képviselők vagyonnyilatkozat-tételével összefüggő feladatok ellátásáról szóló tájékoztatót elfogadja.
2. A Jogi és Társadalmi Kapcsolatok Bizottsága a Dr. Czeglédy Csabával szemben megindult vagyonnyilatkozattal kapcsolatos eljárás megszűnését tudomásul veszi.

**Felelős:** Dr. Takátsné Dr. Tenki Mária, a bizottság elnöke

Dr. Károlyi Ákos, jegyző

(a végrehajtásért: Nagyné Dr. Gats Andrea, a Jogi, Képviselői és Hatósági Osztály vezetője

**Határidő:** azonnal